अमेरिकियों को चुकानी होगी कीमत : अल कायदा  
अल कायदा ने लादेन की मौत का बदला लेने का आह्वान करते हुए कहा कि अमेरिकियों को लादेन को मारने के ओबामा के निर्णय की कीमत चुकानी होगी।
आतंकवादी संगठन अल कायदा ने मुस्लिमों से ओसामा बिन लादेन की मौत का बदला लेने का आह्वान करते हुए कहा है कि अमेरिकियों को अल कायदा प्रमुख को मारने के राष्ट्रपति बराक ओबामा के निर्णय की कीमत चुकानी होगी।  गुप्तचर निगरानी सेवा एसआईटीई ने बताया कि अल कायदा का ऑनलाइन प्रचार करने वाले अल फजर मीडिया केंद्र ने कहा कि लादेन को मारना एक बड़ी भूल और गंभीर पाप था तथा ओबामा के इस कदम ने अमेरिकी नागरिकों के लिए बहुत बड़ी मुसीबत खड़ी कर दी है। यह संदेश अमेरिका स्थित एसआईटीई की ओर से उपलब्ध कराया गया है, जिसमें अल फजर मीडिया केंद्र का बयान लादेन की लंबी प्रशंसा से शुरू होता है।  अल कायदा प्रमुख लादेन को अमेरिकी बलों ने पिछले सप्ताह पाकिस्तान के ऐबटाबाद में एक अभियान में मार दिया था।  बयान में कहा गया है, दबाव और कष्टों के बावजूद वह (ओसामा बिन लादेन) हमेशा खुश रहता था। उसे अल्लाह की जीत और उनके सहयोग का पूरा भरोसा था। उसने इस लड़ाई में पीछे हटने अथवा झुकने की बजाय अपने जेहाद को आगे बढ़ाने और शहादत देने का फैसला किया।  इसमें अमेरिकी नागरिकों से अमेरिकी बलों के हाथों लादेन की मौत का जिक्र करते हुए कहा गया है, हम उम्मा (वैश्विक मुस्लिम समुदाय) हैं, जो इस अन्याय पर खामोश नहीं रहेंगे, इसलिए आज के बाद हमें दोष मत देना। संदेश में कहा गया है, आप सभी ने ओबामा का चुनाव किया है, इसलिए इसकी कीमत भी आपको ही चुकानी होगी। ओबामा सुरक्षा बलों की सुरक्षा में है, लेकिन आप सभी को हमसे कौन बचाएगा।  अल कायदा प्रमुख के मारे जाने के बाद उसके शव को अरब सागर में गर्क (डुबो) कर दिया गया था, जिसे लेकर लादेन के पुत्रों ने नाराजगी जाहिर की थी। बयान में कुछ ऐसे ही भाव जाहिर करते हुए कहा गया है, हम अमेरिकियों को शेख का शव छूने अथवा उसके साथ गलत बर्ताव करने के प्रति आगाह करते हैं। शव को उनके परिवार को सौंपा जाना चाहिए। ऐसा नहीं होने पर आप अपने लिए खुद विपत्तियों को निमंत्रण देंगे।  अल फजर ने कहा है, जेहाद के शेख एवं इस्लाम के शेर की मौत का बदला इस तरह लेना जरूरी है, जिससे अमेरिकी इस खुशी को भूल जाएं और खून के आंसू रोयें। हम प्रत्येक मुजाहिद मुस्लिम का आह्वान करते हैं कि यदि मौका है तो उसे न गंवाये। अमेरिकियों की हत्या या उनकी अर्थव्यवस्था को नष्ट करने के लिए किसी से सलाह न लें।